**Cyfarfod: Bwrdd Plismona**

**Lleoliad: Cyfarfod *Teams***

**Dyddiad: 28 Tachwedd 2024**

**Amser: 14:00-16:30**

|  |  |
| --- | --- |
| **Aelodau:** | Comisiynydd yr Heddlu a Throseddu, Dafydd Llywelyn (CHTh)Prif Gwnstabl, Dr Richard Lewis (PG)Prif Weithredwr SCHTh, Carys Morgans (PW)Cyfarwyddwr Cyllid, Edwin Harries (CC)Cyfarwyddwr Datblygu Pobl a’r Sefydliad, Linda Williams (CDPAS)\*Prif Swyddog Cyllid Dros Dro SCHTh, Nicola Davies (PSC/DD) |
| **Hefyd yn Bresennol:** | Swyddog Staff, yr Arolygydd Gemma Starkey (GS)Pennaeth Sicrwydd SCHTh, Donna Cronin (DC)Rheolwr Perfformiad (Sefydliadol), Liz Reed (LR)\*\*Aseswr Buddsoddwyr Mewn Pobl, Jackie Lewis (JL)\*\*\* |
| **Ymddiheuriadau:** | Prif Swyddog Cyllid SCHTh, Beverley Peatling, SCHTh (PSC) |

* Roedd Cyfarwyddwr Datblygu Pobl a’r Sefydliad, Linda Williams (CDPAS)\*, yn bresennol ar gyfer eitemau agenda 3a Diweddariad ar Arolwg Buddsoddwyr Mewn Pobl ac Adborth a Chynllun Gweithredu’r Grŵp Ffocws a 5c Adroddiad Dadansoddeg Pobl Arfaethedig yn unig.
* Roedd y Rheolwr Perfformiad (Sefydliadol), Liz Reed (LR)\*\* yn bresennol ar gyfer eitem agenda 3a Diweddariad ar Arolwg Buddsoddwyr Mewn Pobl ac Adborth a Chynllun Gweithredu’r Grŵp Ffocws a 5c Adroddiad Dadansoddeg Pobl Arfaethedig yn unig.
* Roedd yr Aseswr Buddsoddwyr Mewn Pobl, Jackie Lewis (JL)\*\*\* yn bresennol ar gyfer eitem agenda 3a Diweddariad ar Arolwg Buddsoddwyr Mewn Pobl ac Adborth a Chynllun Gweithredu’r Grŵp Ffocws a 5c Adroddiad Dadansoddeg Pobl Arfaethedig yn unig.

## Ymddiheuriadau a Chyflwyniadau

Croesawodd y CHTh bawb i’r cyfarfod. Derbyniwyd ymddiheuriadau wrth y PSC. Cytunwyd bod y cofnodion o’r cyfarfod diwethaf yn wir a chywir.

## Diweddariad ar gamau gweithredu o gyfarfodydd blaenorol

|  |  |  |
| --- | --- | --- |
| Rhif y Cam Gweithredu | Crynodeb o’r Cam Gweithredu | Diweddariad  |
| PB 041 | Y Prif Arolygydd i roi adborth i'r Bwrdd Plismona yn dilyn trafodaeth â’i Bwynt Cyswllt Sengl ynghylch gwasanaeth Diweddaru'r Gwasanaeth Datgelu a Gwahardd a cheisiadau dyblyg.  | **Ar Waith** |
| PB 042 | Y Prif Arolygydd i ddarparu ffigurau ar gyfer nifer yr aelodau staff dros dro yn y Maes Busnes Rheoli Gwybodaeth.   | **Wedi’i Gwblhau**Mae 4 swyddog ar ddyletswyddau cyfyngedig (un yn yr adran Rhyddid Gwybodaeth, un gyda’r Gwasanaeth Datgelu a Gwahardd, a dau o fewn yr adran Diogelu Data. Mae un o’r 4 i ffwrdd o’r gwaith yn sâl ar hyn o bryd), a 2 aelod staff (un o fewn yr adran Diogelu Data, ac un cyn cynorthwyo’r Ymgynghorydd Diogelu Data).  |
| PB 043 | Yr heddlu i ddarparu rhagor o wybodaeth am y cynnydd yn nifer yr achosion o siopladrata yn Sir Benfro. | **Ar Waith**Diweddariad wrth y Prif Gwnstabl Cynorthwyol Gary Phillips - Rydyn ni’n ymwybodol o gynnydd yn nifer y troseddau siopladrata. Rydyn ni hefyd yn ymwybodol bod angen gwella ein cyfradd canlyniadau ar gyfer siopladrata. I’r perwyl hwnnw, mae’r Uwch-arolygydd Andrew Edwards yn adolygu ein proses ymchwilio i siopladrata a bydd yn cyflwyno dewisiadau ar gyfer sut y gallwn wneud y gwelliannau hynny wrth fynd ymlaen. |
| PB 044 | Yr heddlu i ddarparu rhagor o wybodaeth i Gomisiynydd yr Heddlu a Throseddu ynghylch model dalfa Sir Benfro.  | **Wedi’i Gwblhau**Darparwyd memoranda i’r Heddlu. |
| PB 045 | Comisiynydd yr Heddlu a Throseddu i anfon llythyr at y Prif Gwnstabl yn manylu ar y materion a godwyd gan Ymwelwyr Annibynnol â Dalfeydd. | **Wedi’i Gwblhau** |

## Pwnc Ffocws:

1. **Diweddariad ar Arolwg Buddsoddwyr Mewn Pobl ac Adborth a Chynllun Gweithredu’r Grŵp Ffocws**

Rhoddodd Jackie Lewis ddiweddariad i’r Bwrdd mewn perthynas â thaith yr Heddlu gyda Buddsoddwyr Mewn Pobl ac adborth o’r grwpiau ffocws a’r arolwg diweddar.

Esboniwyd sut oedd y grwpiau samplu a ffocws yn cael eu cynnal ac mai dim ond Jackie Lewis ac un arall sy’n gwybod pwy sydd wedi’u samplu. Rhoddwyd adborth ddechrau Hydref i’r Prif Gwnstabl ac Uwch Reolwyr, a oedd yn cynnwys adborth ar reoli perfformiad, recriwtio a dethol, ac arweinyddiaeth.

Roedd yr adroddiad yn cynnwys rhai argymhellion wrth yr Aseswr y mae’n credu bydd yn cael effaith gadarnhaol ar rai o’r materion sy’n dod i’r amlwg ac roedd pynciau allweddol i’w hystyried yn cynnwys ffydd a hyder, diwylliant sefydliadol, canfyddiad a rhinweddau arwain da.

Roedd y lefel ymgysylltu â’r arolwg yn uwch nag o’r blaen. Trafododd y Bwrdd y canlyniadau o’r arolwg a’r adroddiad.

Rhoddodd y CDPAS ddiweddariad am y camau nesaf ar ôl derbyn yr adroddiad. Treulir mis Rhagfyr yn llunio cynllun gweithredu cynhwysfawr yn barod i’w rannu gyda’r sefydliad yn sioe deithiol y Prif Swyddogion fis Rhagfyr. Mae cylchgrawn yr *Informer* yn cael ei ail-lansio er mwyn rhannu newyddion y sefydliad drwy fecanwaith cyfathrebu gwahanol. Bydd cynnydd yn erbyn y cynllun gweithredu’n cael ei fonitro bob chwarter yn y Bwrdd Pobl, Diwylliant a Moeseg.

1. **Strategaeth Ymgysylltu ac Adroddiad Trosolwg o’r Digwyddiad Ymgysylltu a Disgwyliadau**

Ystyriodd y Bwrdd yr adroddiad a’r strategaeth a dderbyniwyd mewn perthynas â’r digwyddiad Ymgysylltu a Disgwyliadau. Cadarnhaodd y PG fod Prif Swyddogion wedi cynnal y digwyddiadau ymgysylltu a disgwyliadau gyda’u penaethiaid adran, ac ar hyn o bryd, maen nhw wrthi’n cwblhau’r digwyddiadau gyda’u hadrannau. Dywedodd y PG a’r CC bod y digwyddiadau wedi’u croesawu gan staff a bod adborth wedi bod yn gryf am bwysigrwydd y digwyddiadau.

## Cwestiynau ar gyfer y Prif Gwnstabl

1. **Ar ôl rhoi gwaith cymorth i ddioddefwyr i gwmni arall, pa sicrwydd all yr Heddlu roi mewn perthynas â threfniadau partner a rheoli ar gyfer darpariaeth statudol gwasanaethau gofal tystion?**

Dywedodd y PG fod y newidiadau a gyflwynwyd gan yr Heddlu i reoli’r Gwasanaethau Gofal Tystion wedi cynnwys newid i’r strwythur rheoli ers 1 Tachwedd 2024. Mr Jason Rudall yw pennaeth y tîm nawr, ac mae’n cael ei gefnogi gan oruchwylydd uwch, Ffion Richards. Cefnogir y tîm rheoli gan 5.5 swyddog cymorth a phrentis.

Mae’r llwythi achos o fewn y tîm yn cael eu monitro ar sail wythnosol a’u trafod yng nghyfarfod tîm wythnosol y rheolwyr. Mae lefel y gwaith o fewn yr uned gofal tystion wedi parhau’n gyson, gyda phob swyddog gofal tystion yn gweithredu fel pwynt cyswllt sengl ar gyfer tua 45 achos. Mae’r tîm rheoli’n monitro’r achosion sydd wedi’u rhestru yn Llys y Goron a’r Llys Ynadon er mwyn sicrhau eu bod nhw dal yn cydymffurfio â’r Cod Ymarfer i Ddioddefwyr.

Ers y newid i’r gwasanaethau, mae’r Adran Cyfiawnder Troseddol wedi gweithio gyda swyddfa’r Comisiynydd er mwyn sicrhau bod y strategaeth gyfathrebu ar gyfer cyfeiriadau gan yr Uned Gofal Tystion i’r Gwasanaeth Cymorth Dioddefwyr yn gadarnhaol ac effeithiol. Mae’r llinynnau cyfathrebu hyn nawr wedi’u sefydlu ac yn gweithio’n dda. Mae’r Ditectif Brif Gwnstabl Rhys Jones hefyd wedi bod yn gysylltiedig â’r broses drosglwyddo, a bydd yn parhau’n rhan o’r grŵp (SCHTh) a fydd yn ymwneud â’r ddarpariaeth gwasanaeth Cymorth i Ddioddefwyr ac yn ei werthuso.

Mae gan yr Adran Cyfiawnder Troseddol gyfarfodydd strategaeth sydd wedi’u strwythuro’n dda gyda phartneriaid allanol, er mwyn sicrhau bod gwasanaethau dioddefwyr yn cael eu hadnabod ac ar frig y trafodaethau. Mae’r tîm yn parhau i ymgysylltu â fforymau Cymru gyfan, gan gynnwys y gweithgorau Cod Ymarfer i Ddioddefwyr a Mesurau Arbennig, sy’n cael eu harwain gan Rachel Allen.

Mae’r tîm rheoli Gofal Tystion hefyd yn creu perthnasau gydag Uned Dioddefwyr Gwasanaeth Prawf Cymru, a arweinir gan Rebecca Morley, Pennaeth Diogelu’r Cyhoedd yng Nghymru, ac arweinydd ardal Gwasanaeth Tystion y Ganolfan Cyngor ar Bopeth, Kerry Pursglove.

Asesir dioddefwyr a thystion yn barhaus yn ystod y cyswllt â’r Uned Gofal Tystion, a bydd y Swyddog Gofal Tystion yn ceisio bodloni’r anghenion hyn drwy ymgysylltu’n agos â Swyddogion Heddlu, Gwasanaeth Erlyn y Goron, y Gwasanaeth Tystion ac asiantaethau gwirfoddol eraill.

1. **Mae llywodraeth newydd y DU wedi addo rhoi blaenoriaeth i siopladrata a byddant yn cyflwyno trosedd newydd ar gyfer cam-drin gweithwyr siop. Beth mae’r Heddlu’n ei wneud er mwyn mynd i’r afael â throseddau manwerthu (e.e. adolygu’r fenter siopladrata) ac a yw’r Strategaeth Troseddau Manwerthu a luniwyd yn gynharach eleni’n cael ei gweithredu? Sut mae’r Prif Gwnstabl yn sicrhau bod y Cynllun Gweithredu Troseddau Manwerthu’n cael ei ddilyn? Er mwyn cynorthwyo â ffocws cynyddol y llywodraeth ar y maes hwn, mae Consortiwm Manwerthu Prydain wedi cynnig hwyluso digwyddiadau Bord Gron rhwng SCHTh, Heddluoedd a manwerthwyr lleol er mwyn ffurfio datrysiadau i faterion lleol. A hoffai’r Prif Gwnstabl i’r Heddlu fod yn gysylltiedig â digwyddiadau Bord Gron, ac os felly, pwy ddylai gynrychioli’r Heddlu?**

Camau gweithredu cychwynnol a gwblhawyd o ganlyniad i’r Cynllun Troseddau Manwerthu Cenedlaethol oedd adolygu ein prosesau presennol yn HDP i sicrhau eu bod yn gyson â’r gofynion a nodir yn y cynllun. Mae’r rhan fwyaf o droseddau siopladrata’n cael eu hadrodd wrth y Ganolfan Troseddau a Digwyddiadau i gychwyn, ac o’r herwydd, mae’n annhebygol y byddent yn sbarduno anfon swyddog i’r lleoliad yn bersonol. Er y byddai HDP eisoes yn anfon swyddogion lle mae troseddwyr yn cael eu dal yn y lleoliad, mae’r broses siopladrata wedi’i diwygio yn awr er mwyn ychwanegu canllawiau clir i’r swyddog y bydd angen presenoldeb o dan yr amgylchiadau hyn neu os oes trais wedi’i ddefnyddio. Diwygiwyd y broses siopladrata o fewn y Ganolfan Troseddau a Digwyddiadau hefyd er mwyn dileu unrhyw sôn am werth ariannol lleiaf ar gyfer y lladrad sy’n golygu bod penderfyniadau i ddod ag ymchwiliad i ben yn cael eu gwneud yn gyfan gwbl oherwydd cryfder tystiolaethol yr achos ar ôl ystyried pob llwybr ymholi rhesymol.

Yn ogystal â’r camau gweithredu cychwynnol uchod, mae Gweithgor Siopladrata wedi’i sefydlu a chyfarfod cychwynnol wedi’i gynnal er mwyn trafod ac amlinellu cylch gorchwyl ac amcanion y grŵp. Mae’r Heddlu’n ceisio adolygu’r ffordd y mae troseddau siopladrata’n cael eu hymchwilio a pha gyfleoedd sydd ar gael i uchafu cyfleoedd ymchwilio, gan gynyddu ein cyfraddau canlyniadau cadarnhaol ar gyfer y math hwn o drosedd, ond hefyd, adnabod mesurau y gellir eu rhoi mewn grym i leihau troseddu.

Roedd y dystiolaeth lafar a ddarparwyd gan siaradwyr allweddol yn ddiweddar, gan gynnwys yr Athro Emmaline Taylor, ym Mhwyllgor Materion Cartref fis Medi, yn amlwg yn amlinellu’r angen i wella gwaith partneriaeth o fewn troseddau manwerthu. Mae’n amlwg nad yw Dyfed-Powys yn profi rhai o’r problemau a welir yn rhai o’r heddluoedd metropolitanaidd mewn perthynas â bygythiadau a thrais sylweddol yn erbyn gweithwyr siop, ond rydyn ni’n cael ein targedu gan grwpiau troseddu trefnedig sy’n teithio i’n hardal. Mae gweithio mewn partneriaeth â manwerthwyr er mwyn uchafu effeithlonrwydd o ran adrodd a rhoi tystiolaeth yn allweddol, yn ogystal â gweithio gyda’r manwerthwyr er mwyn gwella rhai o’r mecanweithiau sydd eisoes wedi’u gweithredu mewn rhai ardaloedd o’r Heddlu, megis y cynllun Os Dwyn Cewch Eich Gwahardd yng Ngheredigion.

Bydd y gweithgor siopladrata’n ffurfio rhan o lif gwaith Cofnodi Troseddau Adolygiad yr Heddlu oherwydd fe allai fod cyd-ddibyniaeth glir o benderfyniadau a wnaed mewn perthynas â phennu troseddau siopladrata i waith arall sy’n cael ei gwblhau o fewn Adolygiad yr Heddlu.

Dywedodd CHTh fod gan yr Heddlu system TCC soffistigedig ar draws 25 tref, ac y dylai’r rhain ddarparu cyfleoedd tystiolaethol ar draws yr ardal Heddlu.

Cododd y PW y datganiad sy’n cael ei rannu gan Lywodraeth Cymru mewn perthynas â siopladrata a cham-drin gweithwyr siop. Holodd CHTh pa un ai a oedd unrhyw ohebiaeth yn cael ei hanfon ar ran Cyngor Cenedlaethol Prif Swyddogion yr Heddlu.

**Cam Gweithredu: Prif Swyddogion i drafod darn cyfathrebu gan yr Heddlu yn y Grŵp Prif Swyddogion i gefnogi datganiad Llywodraeth Cymru mewn perthynas â siopladrata.**

Holodd CHTh pa un ai a oedd yr Heddlu’n cynnal unrhyw ymgyrchoedd penodol o safbwynt lladradau canol dref o gwmpas y Nadolig. Dywedodd y Swyddog Staff bod Ymgyrch SANTA (Diogel a Braf i Bawb) yn cael ei chynnal ar draws yr ardal heddlu bob mis Rhagfyr. Tynnodd CHTh sylw at bwysigrwydd sicrhau bod sefydliadau o fewn y trefi’n cael gwybod bod Ymgyrch SANTA yn weithredol.

**Cam Gweithredu: Y Swyddog Staff i gadarnhau bod yr Heddlu’n cynnal Ymgyrch SANTA eleni.**

## I’w Nodi

## Diweddariad y Prif Gwnstabl

Rhoddwyd diweddariad gan y Prif Gwnstabl i’r Bwrdd mewn perthynas â digwyddiadau ac ymgyrchoedd a oedd wedi digwydd ers y cyfarfod diwethaf. Mae’r adroddiad yn cynnwys diweddariadau am waith da gan yr heddlu, yn ogystal â diweddariadau gweithredol a sefydliadol arwyddocaol. Dywedodd y PG fod y Seremoni Gwasanaeth Hir ac Ymddygiad Da’n cael ei gynnal ar 29 Tachwedd 2024 ac y byddai Sioeau Teithiol y Prif Swyddogion yn cychwyn ym mis Ionawr 2025.

## Diweddariad Comisiynydd yr Heddlu a Throseddu

Rhoddodd CHTh ddiweddariad cryno am y gweithgareddau a chyfarfodydd sydd wedi’u cynnal ers y cyfarfod diwethaf, gan gynnwys diwrnod ymgysylltu cymunedol gyda llysgenhadon ieuenctid yn Cross Hands, ymweliad â Gorsaf Heddlu Aberteifi, a chyfarfod gyda Ditectif Ringyll ac Arolygydd y Tîm Troseddau Gwledig.

## Adroddiad Dadansoddeg Pobl Arfaethedig

Rhoddodd Liz Reed, Rheolwr Perfformiad (Sefydliadol), gyflwyniad i’r Bwrdd ar yr adroddiad Dadansoddeg Pobl arfaethedig. Bydd y pecyn gorffenedig cyntaf yn cael ei rannu yn y Bwrdd Pobl, Diwylliant a Moeseg ym mis Ionawr.

Hysbysodd y Rheolwr Perfformiad y Bwrdd am y ffordd mae’r wybodaeth a’r setiau data’n cael eu casglu.

Dywedodd CHTh ei fod wedi cael gwybod am faterion gyda lefelau staffio yn Sir Benfro. Dywedodd y PG ei fod wedi cwrdd â’r Uwch-arolygydd yn Sir Benfro er mwyn trafod yr heriau yn y sir. Sicrhawyd y PG fod yr heriau hyn yn ymwneud â materion salwch tymor byr a lefelau gadael uwch yn Sir Benfro.

Dywedodd CHTh ei fod yn ymwybodol nad oedd un o’r rolau Swyddog Cyswllt Ysgolion yn Sir Benfro wedi’i llenwi gan nad oedd y swyddog wedi’i ryddhau fel rhan o’r penderfyniad rheoli adnoddau. Gan hynny, bu oedi o ran yr unigolyn yn llenwi’r rôl swyddog ysgolion.

Gofynnodd CHTh am i giplun man canol o ffigurau staff yr Heddlu gael ei gynnwys yn yr adroddiad wrth symud ymlaen, a dywedodd y byddai’n ddefnyddiol fel rhan o’r cynllun ariannol tymor canolig.

## ch) Diweddariad am Adolygiad yr Heddlu

Ystyriodd y Bwrdd yr adroddiad diweddaru ar Adolygiad yr Heddlu a gyflwynwyd iddynt.

Yn dilyn ffocws cychwynnol ail flwyddyn Adolygiad yr Heddlu i hybu Timoedd Ymateb Lifrog cyn haf 2024, mae gwaith yn parhau i adolygu a gwella Model Gweithredu’r Heddlu er mwyn gwella effeithiolrwydd ac effeithlonrwydd. Bydd hyn, drwy brocsi, yn gwella cyflenwi gwasanaeth i’r cyhoedd a dioddefwyr, ac ar yr un pryd, yn gwella lles a budd Swyddogion a Staff yr Heddlu ac yn eu cadw.

Dywedodd CHTh fod SCHTh yn cynnal digwyddiad ymgysylltu yn Llanbedr Pont Steffan wythnos nesaf, a bod mwy wedi’u trefnu o fewn yr ardal Heddlu yn ystod y misoedd i ddod. Yn ystod y diwrnod ymgysylltu yn Llanbedr Pont Steffan, bydd yr Uwch-arolygydd lleol yn ymuno â’r CHTh mewn cyfarfod cymunedol.

Cododd y PG y newidiadau diweddar sy’n mynd rhagddynt yng Nghanolfan Gyfathrebu’r Heddlu mewn perthynas â’r gwasanaeth ateb galwadau 999 a’r cuddni o fewn y ffigurau, gan fod BT arfer dal galwad am 3-4 eiliad cyn ei bod yn cael ei throsglwyddo i Ganolfan Gyfathrebu’r Heddlu. Gyda’r newidiadau a wnaed, mae’r cuddni eisoes wedi’i dorri’n hanner gyda newidiadau wedi’u gwneud i’r strwythur gwifredig. Y cam nesaf yw newid i geblau ffeibr optig o geblau copr. Dylid gweld effaith llawn y newidiadau ym mis Mawrth 2025.

Dywedodd y PG hefyd y bydd yr Heddlu’n dechrau ymgynghori ar batrymau sifft ar gyfer timoedd ymateb ar 2 Rhagfyr. Ym mis Ionawr 2025, ymgynghorir ynghylch patrymau sifft gyda CID a rolau ditectif cyffredinol.

## Penderfyniadau

1. **Cyfleoedd Ystadau Strategol gyda Gwasanaeth Tân ac Achub Canolbarth a Gorllewin Cymru – Gorsafoedd Crucywel, y Gelli Gandryll, Llanfyllin, Arberth, Llandeilo a Llanymddyfri**

Ystyriodd y Bwrdd yr adroddiad a oedd yn rhoi manylion am y cyfleoedd ystadau strategol gyda Gwasanaeth Tân ac Achub Canolbarth a Gorllewin Cymru. Roedd y Grŵp Ystadau Strategol a’r Grŵp Prif Swyddogion wedi gwneud penderfyniadau allweddol o gwmpas y gofyniad gweithredol yn y dyfodol mewn perthynas â’r ystâd ehangach. Arweiniodd hyn at sawl eiddo’n cael ei asesu fel eiddo sydd ddim yn weithredol addas ar gyfer y diben yn amodol ar argaeledd dewisiadau amgen yn yr ardal leol i fodloni gofynion ymateb/TPB lleol.

Mae’r Heddlu wedi asesu ei lefelau staffio SCCH/TPB lleol ym mhob lleoliad a nodwyd, ac mewn cysylltiad agos â’r Uwch-arolygydd ar gyfer pob ardal heddlu, mae’r safleoedd isod wedi’u nodi’n rhai addas i gymryd mantais o gyfle i ddarparu presenoldeb wedi’i gynnal ym mhob tref drwy leoli ar y cyd â Gwasanaeth Tân ac Achub Canolbarth a Gorllewin Cymru. (Safleoedd a nodwyd: Crucywel, y Gelli Gandryll, Llanfyllin, Arberth, Llandeilo, a Llanymddyfri).

Y gost ar gyfer meddiannu pob gorsaf yw £1,500 y flwyddyn - sy’n cynnwys yr holl gostau ar gyfer rent a gwasanaeth, sy’n werth da iawn am arian. Byddai’r datrysiad arfaethedig hwn yn caniatáu i bob gorsaf gael ei rhyddhau i’w gwerthu ar y farchnad agored, ond byddai gwneud hynny’n darparu canolfan eiledol ym mhob tref i alluogi staff i gael mynediad at gyfleusterau i weithio wrth ddesg a defnyddio unrhyw fwynderau sydd eu hangen yn ystod y diwrnod gwaith. Byddai hyn yn gyfystyr ag arbedion cyllideb refeniw o £74,000 y flwyddyn yn seiliedig ar gostau cynnal blynyddol presennol cyfleusterau cyfredol ac yn rhyddhau cyfanswm derbyniad cyfalaf amcangyfrifol o £685,000.

Gofynnodd CHTh am i strategaeth gyfathrebu ar y cyd gael ei datblygu rhwng yr Heddlu a SCHTh ar gyfer aelodau o’r cyhoedd er mwyn ymdrin ag unrhyw bryderon a godir.

**Penderfyniad: Cymeradwyodd y Bwrdd yr argymhelliad i gydweithio â Gwasanaeth Tân ac Achub Canolbarth a Gorllewin Cymru a rhentu llefydd mewn eiddo yng Nghrucywel, y Gelli Gandryll, Llanfyllin, Arberth, Llandeilo, a Llanymddyfri am gost reolaidd o £9,000 y flwyddyn, a oedd yn cynnwys yr holl gostau rent a gwasanaeth/cyfleustodau.**

**Cam Gweithredu: SCHTh a’r Heddlu i ddatblygu strategaeth gyfathrebu ar y cyd mewn perthynas â chydweithio â Gwasanaeth Tân ac Achub Canolbarth a Gorllewin Cymru a rhentu llefydd mewn eiddo yng Nghrucywel, y Gelli Gandryll, Llanfyllin, Arberth, Llandeilo, a Llanymddyfri.**

## Unrhyw Fusnes Arall

|  |  |  |
| --- | --- | --- |
| Rhif y Cam Gweithredu  | Crynodeb o’r Camau Gweithredu o gyfarfod 28/11/2024 | I’w ddatblygu gan |
| PB 046 | Prif Swyddogion i drafod darn cyfathrebu gan yr Heddlu yn y Grŵp Prif Swyddogion i gefnogi datganiad Llywodraeth Cymru mewn perthynas â siopladrata. | Yr Heddlu |
| PB 047 | Y Swyddog Staff i gadarnhau bod yr Heddlu’n cynnal Ymgyrch SANTA eleni.  | Yr Heddlu |
| PB 048 | SCHTh a’r Heddlu i ddatblygu strategaeth gyfathrebu ar y cyd mewn perthynas â chydweithio â Gwasanaeth Tân ac Achub Canolbarth a Gorllewin Cymru a rhentu llefydd mewn eiddo yng Nghrycywel, y Gelli Gandryll, Llanfyllin, Arberth, Llandeilo, a Llanymddyfri.  | Yr Heddlu/SCHTh |

DIWEDD